Il-manifatturi tat-trakkijiet u tal-karozzi tal-linja se jitħallew jaqbżu l-limiti attwali tat-tul u tal-piż sabiex jintużaw mudelli li se jtejbu s-sikurezza tat-triq u l-effiċjenza fil-konsum tal-fjuwil . Dawn il-bidliet għad-direttiva tal-1996 dwar il-piżijiet u d-dimensjonijiet ġew adottati mill-Kunsill fl-20 ta' April 2015. Vetturi bi profil ajrudinamiku Profil ġdid b'tondjatura fuq quddiem għall-kabini tat-trakkijiet se jnaqqas il-partijiet mhux viżibbli għas-sewwieqa kif ukoll ir-reżistenza tar-riħ. Billi l-parti ta' quddiem se tkun ftit itwal, jista' wkoll ikollha żona għall-assorbiment ta' kolliżjoni li tassorbi l-enerġija u tnaqqas l-impatt ta' xi kolliżjoni. Dan kollu jista' jgħin biex tissalva l-ħajja ta' bosta nies li jkunu mexjin fit-triq kif ukoll ċiklisti. Derogi dwar it-tul se jippermettu wkoll li fuq wara tal-vettura jitwaħħlu flaps ajrudinamiċi li jistgħu jinġibdu 'l ġewwa jew jintwew. It-tondjatura ta' quddiem kif ukoll il-flaps ta' wara se jtejbu l-effiċjenza tal-konsum tal-fjuwil mill-vettura. Dan se jwassal għal iffrankar mit-trasportaturi u jnaqqas l-emissjonijiet li jagħmlu l-ħsara. Vetturi bil-karatteristiċi l-ġodda se jkollhom jiġu approvati skont it-tip qabel ma jkunu jistgħu jitqiegħdu fis-suq. Il-Kummissjoni se tipproponi l-bidliet meħtieġa għar-regoli attwali tal-approvazzjoni tat-tip. Id-dispożizzjonijiet dwar l-apparat fuq wara se jibdew japplikaw malli jiġu adottati r-rekwiżiti tekniċi u operazzjonali. Id-dispożizzjonijiet dwar id-disinn il-ġdid tal-kabini se jibdew japplikaw tliet snin wara li r-regoli rilevanti dwar l-approvazzjoni tat-tip ikunu daħlu fis-seħħ. Novitajiet oħra Se jiġi mħeġġeġ l-użu ta' , bħall-elettriku u l-idroġenu, billi tiġi awtorizzata żieda fil-piż ta' mhux iktar minn tunnellata għal vetturi li jużaw dawk il-fjuwils. piż massimu tax-xarabanks se jiżdied b'1.5 tunnellati. Il-piż il-ġdid se jakkomoda ż-żieda fil-piż medju tal-passiġġieri u l-bagalji tagħhom u tat-tagħmir il-ġdid impost mir-regolamenti tas-sikurezza. Regoli ġodda dwar it-tul tal-vetturi li jittrasportaw ċerti kontejners fil-kuntest ta' operazzjoni se jagħmluha aktar faċli biex jiġi kkombinat it-trasport bit-triq ma' modi oħra ta' trasport li għandhom inqas intensità ta' karbonju. L-istati membri jridu jieħdu miżuri speċifiċi biex jikkontrollaw il-vetturi għal tagħbija żejda . Id-dispożizzjonijiet dwar il-kontrolli tal-vetturi se japplikaw sitt snin wara d-dħul fis-seħħ tad-direttiva. Vetturi twal ħafna: ebda bidla regola attwali dwar vetturi twal ħafna ma tinbidilx. Dan ifisser li l-istati membri jistgħu jkomplu jippermettu l-użu ta' vetturi li jeċċedu l-istandards tal-UE fit-territorju tagħhom stess sakemm dan ma jwassalx għal effett sinifikanti fuq il-kompetizzjoni internazzjonali. Dan jikkonċerna t-trasport ta' tagħbijiet kbar pereżempju minn vetturi tal-forestrija speċjalizzati jew permezz tal-użu ta' vetturi kkombinati twal. Ftehim mal-Parlament Ewropew Sabiex jiġi adottat, l-att legali kellu jiġi approvat kemm mill-Kunsill kif ukoll mill-Parlament Ewropew. Dan il-ftehim fl-istadju tat-tieni qari kien ibbażat fuq il-ftehim li ntlaħaq bejn l-istituzzjonijiet f'Diċembru 2014. Il-Parlament kellu l-votazzjoni tat-tieni qari fl-10 ta' Marzu 2015. Dħul fis-seħħ, skadenza biex tgħaddi d-direttiva u reviżjoni Id-direttiva se tidħol fis-seħħ għoxrin jum wara l-pubblikazzjoni tagħha fil-Ġurnal Uffiċjali tal-UE. Wara l-pubblikazzjoni, l-istati membri se jkollhom sentejn biex jittrasponuha, jiġifieri jadottaw dispożizzjonijiet nazzjonali biex jikkonformaw magħha. Hija se tiġi riveduta tliet snin wara l-iskadenza tat-traspożizzjoni. Direttiva li temenda d-Direttiva tal-1996 dwar il-Piżijiet u d-Dimensjonijiet Dikjarazzjonijiet dwar l-adozzjoni tad-direttiva emendatorja dwar il-piżijiet u d-dimensjonijiet Ara l-paġna tal-laqgħa